โรงเรียนระยองวิทยาคม

**โรงเรียนระยองวิทยาคม** เป็นโรงเรียนในระดับชั้นมัธยมศึกษาประจำจังหวัดระยอง​ มีเพลงมาร์ชน้ำเงินเหลืองเป็นเพลงประจำโรงเรียน มีต้นสนและต้นกระถินณรงค์เป็นต้นไม้ประจำโรงเรียน

## ประวัติ
โรงเรียนระยองวิทยาคมเกิดจากการรวมโรงเรียนเก่าสองโรงเรียนเข้าด้วยกัน ได้แก่ โรงเรียนระยองมิตรอุปถัมภ์ (ก่อตั้งเมื่อ พ.ศ. 2442) และโรงเรียนสตรีระยองบุญศิริบำเพ็ญ (ก่อตั้งเมื่อวันที่ 1 กรกฎาคม พ.ศ. 2463)

โรงเรียนระยองวิทยาคมก่อตั้งเมื่อวันที่ 5 สิงหาคม พ.ศ. 2514 เนื่องจากกระทรวงศึกษาธิการได้พิจารณาเห็นสมควรที่จะปรับปรุงการศึกษาระดับมัธยมศึกษาให้เหมาะสม สะดวกในการจัดสรรอัตราครูและงบประมาณ เพื่อการบริหารงานของโรงเรียนให้มีประสิทธิภาพมากยิ่งขึ้น จึงได้ประกาศรวมโรงเรียนทั้งสองโรงเรียนดังกล่าวเข้าด้วยกันบนเนื้อที่เดิมของโรงเรียนระยองมิตรอุปถัมภ์ โดยมีนายกนก จันขจร เป็นอาจารย์ใหญ่คนแรก ส่วนโรงเรียนสตรีระยองบุญศิริบำเพ็ญ ปัจจุบันเป็นที่ตั้งของโรงเรียนอนุบาลระยอง

โรงเรียนระยองวิทยาคมเป็นโรงเรียนแบบสหศึกษา โดยจัดการเรียนการสอนสองระดับ ได้แก่ ระดับมัธยมศึกษาตอนต้น และระดับมัธยมศึกษาตอนปลาย 

เมื่อปีการศึกษา 2517 กรมสามัญศึกษาได้พิจารณาคัดเลือกให้โรงเรียนระยองวิทยาคม เป็นโรงเรียนอยู่ในโครงการพัฒนาโรงเรียนมัธยมศึกษาในส่วนภูมิภาค (ค.ม.ภ.) รุ่นที่ 1 และเริ่มใช้หลักสูตร ค.ม.ส. ตั้งแต่ปีการศึกษา 2517 เป็นต้นมา

ปัจจุบันโรงเรียนระยองวิทยาคม มีเนื้อที่ประมาณ 48 ไร่ 1 งานเศษ บริเวณทั่วไปได้รับการตกแต่งสวยงามร่มรื่น มีอาคารเรียนถาวรหก หลัง โรงฝึกงานหกหลัง โรงยิม 1 หลัง หอประชุมเอนกประสงค์ 6 หลัง อาคารกิจกรรมห้องเรียนสีเขียว 1 หลัง บ้านพักครูเดี่ยว 11 หลัง บ้านพักครู 8 หน่วย 1 หลัง ส้วมนักเรียน 4 หลัง บ้านพักนักการภารโรง 5 หลัง นอกจากนี้บริเวณโรงเรียน ยังประกอบด้วย สวนพุทธศาสน์ สวนวรรณคดี สวนกาญจนาภิเษก ศูนย์สุขภาพ สนามฟุตบอล สระว่ายน้ำ ศาลาไทย อาคารประชาสัมพันธ์ หอพระพุทธรูป ศาลา 100 ปีระยองวิทย์ อาคารเอนกประสงค์ 4 ชั้น พร้อมโรงอาหาร เรียกว่าอาคาร 109 ปีระยองวิทย์ และมีการสร้างหอประชุมหลังใหม่ขึ้นในปี พ.ศ. 2559 ชื่อว่า หอประชุมกระถินณรงค์

## สิ่งก่อสร้างภายในโรงเรียน

### อาคารต่าง ๆ
* **หอประชุมบุญศิริบำเพ็ญ** เดิมมีชื่อเรียกว่าอาคาร 1 โดยชั้นบนเป็นที่ตั้งของหอประชุมบุญศิริบำเพ็ญ ส่วนชั้นล่างเป็นที่ทำการของฝ่ายบริหารและห้องประชุมมิตรอุปถัมภ์ อาคารแห่งนี้ใช้เป็นสถานที่จัดการแข่งขันทักษะในหลากหลายสาขาวิชา
* **อาคาร 2** เป็นอาคารหลังแรกที่ก่อสร้างขึ้นในโรงเรียนระยองวิทยาคม ปัจจุบันใช้เป็นอาคารเรียนของกลุ่มสาระการเรียนรู้การงานอาชีพและเทคโนโลยี ทั้งในส่วนของคอมพิวเตอร์และธุรกิจ รวมถึงกิจกรรมพัฒนาผู้เรียนด้านการแนะแนว ทั้งนี้ ชั้น 2 ของอาคารใช้เป็นห้องเรียนของกลุ่มสาระการเรียนรู้คณิตศาสตร์
* **อาคาร 3** เป็นอาคาร 3 ชั้น เป็นที่ตั้งของห้องสมุดโรงเรียนและกลุ่มสาระการเรียนรู้วิทยาศาสตร์
* **อาคาร 4** เป็นอาคาร 3 ชั้น เป็นที่ตั้งของศูนย์วัฒนธรรมจังหวัดระยองและกลุ่มสาระการเรียนรู้ภาษาไทย โดยชั้น 3 ของอาคารใช้เป็นห้องเรียนของกลุ่มสาระการเรียนรู้วิทยาศาสตร์
* **อาคาร 5** เป็นอาคาร 4 ชั้น เป็นที่ตั้งของกลุ่มสาระการเรียนรู้คณิตศาสตร์และกลุ่มสาระการเรียนรู้ศิลปะ ส่วนชั้นล่างของอาคารเป็นที่ตั้งของห้องประชุมกระถินณรงค์
* **อาคาร 7** หรือที่รู้จักในชื่อ **อาคาร 109 ปีระยองวิทย์** เป็นอาคาร 4 ชั้น โดยพื้นที่ชั้นล่างของอาคารจัดเป็นโรงอาหารของโรงเรียน นอกจากนี้ อาคารยังใช้เป็นสถานที่เรียนของกลุ่มสาระการเรียนรู้สังคมศึกษา ศาสนา และวัฒนธรรม รวมถึงห้องเรียนพิเศษ English Program
* **อาคาร 9** เป็นอาคาร 3 ชั้น เป็นที่ตั้งและใช้เป็นห้องเรียนของกลุ่มสาระการเรียนรู้ภาษาต่างประเทศและภาษาเอเชียตะวันออก
* **อาคาร 10** เป็นอาคารหลังอาคาร 9 ใช้เป็นห้องเรียนของกลุ่มสาระภาษาต่างประเทศ
* **อาคารศูนย์กีฬา**

นอกจากนี้ยังมีโรงฝึกงานของกลุ่มสาระการงานอาชีพ (คหกรรม, อุตสาหกรรม, เกษตร), ห้องเรียนสีเขียว, ห้องพลานามัย, สหกรณ์ร้านค้า, อาคารประชาสัมพันธ์, สระว่ายน้ำและฟิตเนส

## หลักสูตรที่เปิดสอน
**มัธยมศึกษาตอนต้น**
*ห้องเรียนพิเศษวิทยาศาสตร์ระดับมัธยมศึกษาตอนต้นตามแนวทางสสวท. และ สอวน. (GIFTED) (ห้อง 1-2)
*ห้องเรียนพิเศษ Smart Com ​(ห้อง 3)
*ห้องเรียนวิทยาศาสตร์พลังสิบ (ห้อง 4)
*ห้องเรียนปกติ (ห้อง 5-8)
*ห้องเรียน English for Integrated Studies (EIS) (ห้อง 9-11)
*ห้องเรียนพิเศษ English Program (ห้อง 12-14)

**มัธยมศึกษาตอนปลาย**
*ห้องเรียนพิเศษวิทยาศาสตร์ คณิตศาสตร์ เทคโนโลยี และสิ่งแวดล้อม (Sci-Pro) (ห้อง 1)
*ห้องเรียนพิเศษวิทยาศาสตร์ คณิตศาสตร์ และคอมพิวเตอร์ (วิทย์-คอม) (ห้อง 2)
*แผนการเรียนวิทยาศาสตร์ คณิตศาสตร์ ห้องเรียน EIS (ห้อง 3-4)
*แผนการเรียนวิทยาศาสตร์ คณิตศาสตร์ ห้องเรียนเตรียมวิศวะ (ห้อง 5)
*แผนการเรียนวิทยาศาสตร์ คณิตศาสตร์ ห้องเรียนวิทยาศาสตร์พลังสิบ (ห้อง 6)
*แผนการเรียนวิทยาศาสตร์ คณิตศาสตร์ (ห้อง 7-9)
*แผนการเรียนภาษาอังกฤษ คณิตศาสตร์ (ห้อง 10)
*ห้องเรียนพิเศษนิติศาสตร์ รัฐศาสตร์ (ห้อง 11)
*แผนการเรียนศิลปะ ดนตรี นาฏศิลป์ กีฬา ธุรกิจ (ห้อง 12)
*แผนการเรียนภาษาอังกฤษ จีน ก (ห้อง 13)
*แผนการเรียนภาษาอังกฤษ จีน ข (ห้อง 14)
*แผนการเรียนภาษาอังกฤษ ฝรั่งเศส (ห้อง 15)
*แผนการเรียนภาษาอังกฤษ ญี่ปุ่น (ห้อง 16)
*แผนการเรียนภาษาอังกฤษ เกาหลี (ห้อง 17)
*ห้องเรียนพิเศษ English Program แผนการเรียนวิทยาศาสตร์ คณิตศาสตร์ (ห้อง 18)
*ห้องเรียนพิเศษ English Program แผนการเรียนศิลป์ภาษา - จีน ญี่ปุ่น ฝรั่งเศษ (ห้อง 19)

## อ้างอิง

## แหล่งข้อมูลอื่น
* เว็บไซต์โรงเรียนระยองวิทยาคม
* 
* 

หมวดหมู่:โรงเรียนประจำจังหวัด
หมวดหมู่:โรงเรียนในอำเภอเมืองระยอง
หมวดหมู่:โรงเรียนสังกัดสำนักงานเขตพื้นที่การศึกษามัธยมศึกษาชลบุรี ระยอง
หมวดหมู่:โรงเรียนที่ก่อตั้งในปี พ.ศ. 2514
หมวดหมู่:โรงเรียนที่มีอัตราการแข่งขันสูง